Alates teisipäevast võivad tallinlased ja linnakülalised kohata sadat kodutütart - algab pealinnalaager, informeerib KL noorteühenduse koduleht.    Igast maakonnast on Tallinnas tublimad neiud, kes saavad nelja päeva jooksul tutvuda Tallinna erinevate vaatamisväärsustega, näha riigiasutuste tööd ning näidata ka ennast oma kaunis vormiriietuses, teatas Kaitseliit.    Teisipäeval on kavas loomaiakülastus. Kolmapäeval ootavad kodutütreid presidendi kantselei, Kadrioru kunstimuuseum ning park ja õhtul liigutakse Salmistusse Erna avadessanti jälgima.    Neljapäeval saavad kodutütred näha, kuidas töötatakse Kaitseliidu peastaabis, riigikogus, peaministri juures ning televisioonimajas.    Reedel võtab laagrilisi politsei- ja piirivalveametis vastu peadirektor Raivo Küüt. Kodutütardele tutvustatakse nii politsei kui ka piirivalve ja migratsiooniameti tööd.    Nelja päeva sisse mahub ka mitu vanalinnaekskursiooni ning rõõmsaid hetki koos uute sõpradega.